19 Ka hona, barab’eso, kaha re na le sebete bakeng sa tsela ea ho kena+ sebakeng+ se halalelang ka mali a Jesu, 20 eo a ileng a re qalla eona e le tsela e ncha le e phelang e phunyeletsang lesira,+ ke hore, nama+ ea hae, 21 hape kaha re e-na le moprista e moholo holim ’a ntlo ea Molimo,+ 22 a re atameleng ka lipelo tsa ’nete ka kholiseho e feletseng ea tumelo, kaha lipelo tsa rōna li fafalitsoe hore li tlohe letsoalong+ le khopo le ’mele ea rōna e hlatsoitsoe ka metsi+ a hloekileng. 23 A re tšoareng ka tieo boipolelo ba phatlalatsa ba tšepo+ ea rōna re sa thekesele,+ kaha ea tšepisitseng oa tšepahala.+ 24 A re nahanelaneng hore re susumeletsane+ leratong le mesebetsing+ e metle, 25 re sa tlohele ho bokana ha rōna,+ joalokaha ba bang ba e-na le tloaelo eo, empa re khothatsana,+ ’me re etsa joalo haholo kaha le bona letsatsi le ntse le atamela.+